## Zakon o turističkoj djelatnosti

### NN 8/1996 (31.1.1996.), Zakon o turističkoj djelatnosti

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O TURISTIČKOJ DJELATNOSTI

Proglašavam Zakon o turističkoj djelatnosti, koji je donio Zastupnički dom
Sabora Republike Hrvatske na sjednici 18. siječnja 1996.

Broj: 01-96-194/1

Zagreb, 25. siječnja 1996.

Predsjednik

Republike Hrvatske

**dr****.
Franjo Tuđman,** v. r.

## ZAKON

### O TURISTIČKOJ DJELATNOSTI

I. OPĆE ODREDBE

Članak 1.

Ovim Zakonom uređuje se način i uvjeti za obavljanje turističke djelatnosti.

Članak 2.

Turistička djelatnost u smislu ovog Zakona je: pružanje usluga putničke
agencije, turističkog vodiča, prijatelja, animatora, zastupnika, pružanje
usluga u nautičkom, seljačkom, zdravstvenom, kongresnom, športskom, lovnom i
drugim oblicima turizma, pružanje ostalih turističkih usluga i dr.

Članak 3.

(1) Turističku djelatnost mogu obavljati trgovačka društva, trgovci
pojedinci i obrtnici, koji ispunjavaju uvjete propisane za obavljanje te
djelatnosti, ako ovim Zakonom i Zakonom o zaštiti prirode ("Narodne
novine", br. 30/94. i 72/94.) nije drukčije
određeno.

(2) Pod uvjetima propisanim ovim Zakonom i propisima donesenim na temelju
ovoga Zakona, određene turističke usluge mogu pružati i građani.

Članak 4.

(1) Pravne i fizičke osobe iz članka 3. stavka 1. ovoga Zakona koje
obavljaju turističku djelatnost, dužne su:

1. objaviti uvjete, sadržaj i cijenu svake pojedine usluge i pridržavati se
tih uvjeta, sadržaja i cijena.

2. za svaku izvršenu uslugu, korisniku izdati račun, kartu ili potvrdu s
brojem kojom se potvrđuje primitak uplate i čuvati kopije tih dokumenata
najmanje jednu godinu od dana njihovog izdavanja.

3. u prostorijama gdje se prodaju usluge, voditi knjigu žalbe i u roku od 15
dana odgovoriti na svaki prigovor.

(2) U obavljanju turističke djelatnosti, pravne i fizičke osobe iz stavka 1.
ovoga članka dužne su poslovati u skladu s poslovnim običajima u turizmu.

(3) Ministar turizma propisat će oblik, sadržaj i način vođenja knjige
žalbe.

Članak 5.

Pojedini izrazi upotrebljeni u ovom Zakonu imaju
ova značenja:

1) Putnik je kupac koji kupuje ili je suglasan kupiti turistički paket
aranžmana, odnosno turističko putovanje ili druge turističke usluge.

Putnik je i osoba u korist koje kupac kupuje turistički paket aranžman,
odnosno usluge ili osoba na koju kupac ili osoba za koju je kupac kupio
turistički paket aranžman, prenose pravo korištenja turističkog paket aranžmana
ili usluge.

2) Turistički paket aranžmana (paušalno putovanje) je unaprijed utvrđena
kombinacija od najmanje dvije ponuđene pojedinačne usluge koje se prodaju po
ukupnoj unaprijed utvrđenoj cijeni, s tim da ukupna usluga traje dulje od
dvadeset i četiri sata ili uključuju barem jedno noćenje, odnosno smještaj.

3) Izletnički program je kombinacija od najmanje dvije ponuđene usluge koje
traju manje od dvadeset i četiri sata i ne uključuju noćenje, odnosno smještaj.

4) Putnička agencija organizator putovanja je putnička agencija koja
organizira turistički paket aranžman i koja ga neposredno prodaje ili nudi na
prodaju putem posrednika.

5) Putnička agencija posrednik je putnička agencija koja prodaje ili nudi za
kupnju turistički paket aranžman koji je sastavio organizator putovanja, ili
koja pruža druge usluge iz članka 10. ovoga Zakona.

Članak 6.

(1) Športski klubovi, sindikati, kulturno-umjetnička društva, udruge umirovljenika,
strukovne udruge i sl. (u daljnjem tekstu: udruge)
mogu organizirati turistički paket aranžman isključio za svoje članove u
trajanju do dva dana uključujući najviše jedno noćenje.

(2) Udruge mogu organizirati i turistički paket aranžman iz stavka 1. ovoga
članka samo povremeno i bez svrhe stjecanja dobiti.

(3) Promidžba i predstavljanje turističkog paket aranžmana iz stavka 1.
ovoga članka dozvoljena je jedino svojim sredstvima obavijesti i priopćenjima
koje dobivaju članovi udruge.

(4) Udruge su obveze za organizaciju turističkog paket aranžmana iz stavka
1. ovog članka koristiti samo ona prijevozna sredstva u kojima su putnici i
prtljaga osigurani.

Članak a7.

Organizaciju turističkog paket aranžmana iz članka 6. stavka 1. ovoga
Zakona, udruge moraju prijaviti županijskom uredu odnosno uredu Grada Zagreba
nadležnom za poslove turizma (u daljnjem tekstu: nadležni ured) prema sjedištu
udruge najkasnije tri dana prije početka putovanja.

II. PUTNIČKA AGENCIJA

Članak 8.

Putnička agencija je trgovačko društvo ili trgovac pojedinac koji može
obavljati djelatnost pružanja usluge putničke agencije radi ostvarivanja
dobiti, ako ispunjava uvjete za pružanje usluga utvrđenih ovim Zakonom.

Članak 9.

(1) Naznaku "putnička agencija" mogu koristiti isključivo pravne i
fizičke osobe iz članka 8. ovog Zakona.

(2) Naznaka "putnička agencija" obvezno se koristi u tvrtki
putničke agencije kao pobliža naznaka djelatnosti.

(3) U tvrtki, putnička agencija može, uz naznaku kojom se obilježava ime
putničke agencije, koristiti i izraze uobičajene u turističkom poslovanju, kao
što su: "tours", "travel".
i sl.

(4) Iznimno od stavka 1. ovoga članka, pravne i fizičke osobe iz članka 8.
ovoga Zakona mogu umjesto naznake" putnička agencija" koristiti i
naznaka "turistička agencija".

1. USLUGE PUTNIČKE AGENCIJE

Članak 10.

(1) Usluge putničke agencije su:

1. organiziranje, prodaja i provođenje turističkih paket aranžmana,

2. prodaja i posredovanje u prodaji ugostiteljskih i turističkih usluga,

3. posredovanje u pružanju usluga putovanja i boravka i obavljanja drugih za
njih vezanih usluga,

4. organiziranje, prodaja i provođenje izletničkih programa,

5. prihvat i prijevoz putnika (transporti),

6. prodaja i posredovanje u prodaji karata ili rezervaciji mjesta za sva
prijevozna sredstva,

7. rezervacija smještaja i drugih usluga u ugostiteljskim objektima,

8. zastupanje domaćih i stranih putničkih agencija,

9. davanje turističkih obavijesti i promidžbenog materijala,

10. agencijsko-pomorske usluge za prihvat i opremu turističkih plovnih
objekata u zemlji i inozemstvu,

11. posredovanje u pribavljanju putnih isprava, viza i drugih isprava
potrebnih za prijelaz granice i boravak u inozemstvu te isprava za lov,
ribolov, ronjenje i drugih isprava potrebnih za organizaciju i provođenje
različitih oblika turizma,

12. organiziranje i posredovanje u prodaji usluga nautičkog, seljačkog,
zdravstvenog, kongresnog, športskog, lovnog i drugih oblika turizma,

13. organiziranje službe turističkih pratitelja, službe asistencije (u
dolasku i odlasku iz mjesta turističke destinacije),

14. rezervacija, nabava i prodaja ulaznica za sve vrste priredbi, muzeja i dr. te prodaja robe vezane za potrebe putovanja (razne
putne potrepštine, suveniri, turističke (publikacije i sl.),

15. organizacija i pružanje usluga u svezi s poslovanjem karticama i
putničkim čekovima, te pružanje mjenjačkih usluga,

16. posredovanje u osiguranju putnika i prtljage.

(2) Putnička agencija može, osim usluga iz stavka 1. ovoga članka, pružati i
druge slične usluge (iznajmljivanje i posredovanje u iznajmljivanju vozila (rent-a-car), letjelica, plovnih objekata, čuvanje i
održavanje plovnih objekata, usluge skipera i dr.).

2. VRSTE PUTNIČKIH AGENCIJA

Članak 11.

(1) Prema vrsti usluga koje pružaju putničke agencije su:

1. putnička agencija organizator putovanja i

2. putnička agencija posrednik.

(2) Ministar turizma propisat će minimalno-tehničke uvjete koje moraju
ispunjavati putničke agencije iz stavka 1. ovoga članka i način na koji mogu
pružati svoje usluge.

(3) Putnička agencija smije pružati samo one usluge za koje ispunjava uvjete
propisane ovim Zakonom i propisom donesenim na temelju stavka 2. ovoga članka.

3. UVJETI ZA PRUŽANJE USLUGA PUTNIČKE AGENCIJE

Članak 12.

(1) Putnička agencija ne može započeti pružati usluge prije nego što pribavi
rješenje nadležnog ureda prema sjedištu putničke agencije kojim se potvrđuje da
udovoljava uvjetima propisanim ovim Zakonom i propisima donesenim na temelju
ovoga Zakona.

(2) Ispunjavanje uvjeta iz stavka 1. ovoga članka, nadležni ured utvrđuje
rješenjem u roku od 15 dana od dana uredno podnesenog zahtjeva,

(3) Rješenje iz stavka 2. ovoga članka, upisuje se u Upisnik putničke
agencije koji vodi nadležni ured.

(4) Ministar turizma donijet će propis o obliku, sadržaju i načinu vođenja
Upisnika iz stavka 3. ovoga članka.

(5) Troškove postupka iz stavka 21. ovoga članka snosi podnositelj zahtjeva.

Članak 13.

(1) Zahtjev putničke agencije za izdavanje rješenja iz članka 12. ovoga Zakona
sadrži:

1. tvrtku i sjedište putničke agencije,

2. rješenje o upisu u trgovački registar,

3. prijedlog vrste putničke agencije,

4. dokaz o pravu korištenja poslovnog prostora,

5. podatke glede uređenja i opremljenosti poslovnog prostora i

6. podatke i dokaze o voditelju poslovnice sukladno ovom Zakonu ako putnička
agencija pruža svoje usluge neposredno korisniku usluge.

(2) Zahtjev putničke agencije organizatora putovanja, pored uvjeta iz stavka
1. ovoga članka mora sadržavati i plan očekivanog prometa za razdoblje od tri
godine ako putnička agencija započinje s radom.

Članak 14.

(1) Rješenje iz članka 12. ovoga Zakona sadrži:

1. tvrtku i sjedište putničke agencije,

2. vrstu putničke agencije i identifikacijski kod putničke agencije,

3. mjesto, ulicu i kućni broj poslovnice putničke agencije te

4. ime i prezime voditelja poslovnice i JMBG.

(2) Odredbe stavka 1. točke 3. i 4. ovoga članka ne odnose se na putničku
agenciju koja svoje usluge ne pruža neposredno korisniku usluge.

(3) Svaku promjenu podataka iz stavka 1. ovoga članka putnička agencija
dužna je prijaviti nadležnom uredu u roku od osam dana od dana nastale
promjene.

(4) O promjeni podataka iz stavka 3. ovoga članka, nadležni ured donosi
rješenje.

(5) Ministar turizma propisat će oblik i sadržaj identifikacijskog koda
putničke agencije iz stavka 1. točke 2. ovoga članka.

Članak 15.

(1) Vrsta putničke agencije može se promijeniti, ako su ispunjeni uvjeti
propisani za drugu vrstu putničke agencije.

(2) Za promjenu vrste putničke agencije potrebno je nadležnom uredu
podnijeti zahtjev iz članka 13. ovoga Zakona.

Članak 16.

Pored obveza propisanih člankom 4. ovoga Zakona, putnička agencija dužna je:

1. na ulazu u poslovni prostor putničke agencije izložiti natpisnu ploču na
kojoj je istaknuta tvrtka putničke agencije,

2. na ulazu u poslovni prostor u kojem neposredno prodaje svoje usluge
istaknuti radno vrijeme,

3. na zahtjev korisnika usluge izjasniti se o svojstvu u kojem nastupa i
koliki joj je raspon ovlaštenja, ako zastupa druge putničke agencije,

4. u svim reklamnim i promidžbenim materijalima kao i u svim poslovnim
dokumentima vidljivo naznačiti tvrtku i sjedište te identifikacijski kod
putničke agencije,

4. čuvati, kao poslovnu tajnu, sve što je saznala o putniku i bez njegovog
odobrenja, osim u zakonom propisanim slučajevima, nikome ne smije priopćiti:
njegovu adresu, mjesto i vrijeme putovanja, boravka, uplaćenu cijenu, kao ni
imena njegovih suputnika,

6. putniku pružiti usluge utvrđene u ugovoru i na kvalitetan način,

7. ponuditi putniku i potrebno osiguranje od oz-
ljeda, bolesti, smrti i gubitka prtljage tijekom
putovanja i boravka.

Članak 17.

Putnička agencija koja pruža usluge turističkog paket aranžmana, izletničkog
programa ili transfera putnika dužna je koristiti prijevozna sredstva u kojima
su putnici i prtljaga osigurani, kao i ugostiteljske objekte u kojima su
korisnici usluga osigurani.

Članak 18.

(1) Putnička agencija je dužna prijevoz putnika obavljati vlastitim
prijevoznim sredstvima ili prijevoznim sredstvima u vlasništvu drugih pravnih i
fizičkih osoba koje su u Republici Hrvatskoj registrirane za obavljanje
djelatnosti prijevoza putnika.

(2) Iznimno od odredbe stavka 1. ovoga članka, ako prijevoz putnika nije
moguće izvršiti sukladno stavku 1. ovoga članka, putnička agencija može za
prijevoz putnika koristiti i prijevozno sredstvo u vlasništvu inozemnih pravnih
i fizičkih osoba, ali uz prethodno odobrenje Ministarstva pomorstva, prometa i
veza i Ministarstva turizma.

(3) Odredbe stavka 1. i 2. ovoga članka ne odnose se na prijevozna sredstva
kojima se obavlja linijski prijevoz putnika.

Članak 19.

(1) Ako putnička agencija organizira grupna putovanja obvezna je tijekom
cijelog putovanja osigurati najmanje jednog turističkog pratitelja, koji
ispunjava uvjete propisane ovim Zakonom, za svaku grupu od 15 do 75 putnika.

(2) Ako putnička agencija ne raspolaže s turističkim pratiteljem iz stavka
1. ovoga članka, može osigurati stručnog djelatnika koji je osposobljen za rad
u turističkoj djelatnosti.

(3) Za grupne posjete turističkim mjestima za koja je u programu predviđeno
razgledavanje turističkog mjesta, putnička agencija obvezna je angažirati
turističkog vodiča koji je ovlašten za pružanje usluga turističkog vodiča u tom
turističkom mjestu.

Članak 20.

Putnička agencija obvezna je za svaki turistički paket aranžman, odnoso putovanje koje organizira izdati program, prospekt
ili katalog kojeg treba putniku staviti na raspolaganje pri sklapanju ugovora o
organiziranju putovanja ili korištenju drugih usluga, a koji sadrži:

- točan intinerer i opis puta, odnosno aranžmana,

- točan opis destinacije (kod boravka),

- opseg i standard svih usluga,

- vrstu prijevoznog sredstva i razred,

- ukupan broj dana i noćenja u turističkom paket aranžmanu,

- datum, vrijeme i mjesto polaska, odnosno povratka,

- cijenu aranžmana,

- cijenu fakultatitvnih usluga,

- uvjete prijave i otkaza te jamstva organizatora,

- ostale uvjete i podatke važne za putnika (klima, vrste valuta,
cijepljenja, vize. i dr.).

4. POSLOVNICA

Članak 21.

(1) Putnička agencija koja neposredno pruža usluge putniku mora imati
poslovni prostor (u daljnjem tekstu: poslovnicu).

(2) Usluge putničke agencije koje putnička agencija neprosredno
pruža putnicima mogu se pružati samo u poslovnici ili na za to predviđenom
mjestu u objektu smještaja gostiju.

(3) Poslovnica mora ispunjavati sljedeće uvjete:

1. da prostor odgovara propisanim uvjetima za određenu vrstu putničke
agencije,

2. da je zasebna poslovna cjelina u odnosu na druge poslovne prostore
pravnih i fizičkih osoba koje posluju u istom objektu.

(4) Iznimno, od odredbe stavka 21. točke 2. ovoga članka poslovnica ne mora
biti zasebna poslovna cjelina ako se taj prostor nalazi u objektima
namijenjenim trgovačkim i bankarskim aktivnostima, u hotelima, u sajamskim
prostorijama, na kolodvorima ili terminalima za javne usluge kopnenog,
pomorskog ili zračnog prijevoza.

(5) Ministar turizma propisat će minimalne uvjete koje mora ispunjavati poslovnica
za pojedinu vrstu putničke agencije.

5. VODITELJ POSLOVNICE

Članak 22.

(1) Putnička agencija koja neposredno prodaje turističke paket aranžmane i
izletničke programe mora imati u svakoj poslovnici najmanje jednog zaposlenog
voditelja poslovnice koji ispunjava uvjete propisane ovim Zakonom.

(2) Voditelj poslovnice odgovoran je za rad u poslovnici sukladno ovom
Zakonu.

Članak 23.

(1) Voditelj poslovnice treba ispunjavati sljedeće uvjete:

1. da je državljanin Republike Hrvatske,

2. da ima prebivalište u Republici Hrvatskoj,

3. da je poslovno sposoban,

4. da ima najmanje srednju stručnu spremu,

5. da aktivno zna najmanje jedan svjetski jezik i poznaje još jedan,

6. da ima položen stručni ispit za voditelja poslovnice i

7. da mu pravomoćnom presudom ili rješenjem o prekršaju nije izrečena mjera
sigurnosti ili zaštitna mjera zabrane obavljanja poslova voditelja poslovnice -
dok ta mjera traje.

(2) Iznimno od odredbe stavka 1. točke1. ovoga članka, voditelj poslovnice
može biti i strani državljanin pod uvjetom da je dobio suglasnost Ministarstva
turizma.

Članak 24.

Stručni ispit za voditelja poslovnice polaže se pred ispitnom komisijom koja
se prema potrebi, a uz suglasnost Ministarstva turizma ustrojava pri
odgovarajućem visokom učilištu.

Članak 25.

(1) Stručni ispit za voditelja poslovnice polaže se prema utvrđenom ispitnom
programu.

(2) Ministar turizma propisat će ispitni program za voditelja poslovnice,
sastav ispitne komisije, kao i način polaganja ispita.

(3) Ispitni program iz stavka 1. ovoga članka objavljuje se u "Narodnim
novinama".

(4) O položenom stručnom ispitu izdaje se uvjerenje.

6. JAMČEVINA ZA TURISTIČKI PAKET ARANŽMAN

Članak 26.

(1) Putnička agencija organizator putovanja mora svakom putniku osigurati
korištenje uplaćenog turističkog paket aranžmana ili naknadu štete zbog
nastalih troškova.

(2) Putnička agencija organizator putovanja dužna je za svaki turistički
paket aranžman osigurati jamčevinu kod banke ili osiguravajućeg društva radi
naknade putniku:

- plaćene cijene putovanja, ako zbog platne nemogućnosti ili stečaja
putničke agencije iz stavka 1. ovoga članka izostanu usluge putovanja i

- troškova, koji su nastali zbog platne nemogućosti
ili stečaja putničke agencije iz stavka .1. ovoga članka, za povratak putnika u
mjesto polaska.

(3) Jamčevina se daje u obliku police osiguranja, gotovinskog pologa ili
bankovne garancije i sl.

(4) Putnička agencija organizator putovanja nije odgovorna putniku za
nastale štete iz stavka 2. ovoga članka ako:

- se utvrđeni propusti u neispunjavanju ugovorenih usluga pripisuju putniku,

- se nepredviđeni i neizbježni propusti pripisuju trećoj osobi koja nije
sudjelovala u ostvarenju ugovorenih usluga,

- su propusti nastali djelovanjem više sile (na temelju nepredviđenih
događaja na koje onaj tko se na njih poziva nema utjecaja i čije su pos-
ljedice neizbježne unatoč primjeni dužne brige u što
se ne ubraja prebukiranje), ili nekim drugim
događajem koje putnička agencija, odnosno pružatelj usluge nije mogao
predvidjeti ili otkloniti unatoč dužnoj brizi.

(5) U slučajevima iz stavka 4. alineje 2. i 3. ovoga članka putnička
agencija organizator putovanja mora voditi brigu o tome da pomogne putniku.

Članak 27.

Putnička agencija organizator putovanja, dužna je putniku prilikom uplate
iznosa za turistički paket aranžman, izdati potvrdu o osiguranju jamčevine koja
mu omogućava neposredno ostvarivanje prava za naknadu štete zbog nastalih
troškova iz članka 26. stavka 2. ovoga zakona prema banci ili osiguravajućem
društvu.

7. PRESTANAK PRUŽANJA USLUGA PUTNIČKE AGENCIJE

Članak 28.

(1) Putnička agencija prestaje pružati usluge:

1. odjavom poslovanja,

2. ako je inspekcijskim nadzorom utvrđeno da nisu ispunjeni uvjeti propisan
ovim Zakonom, propisima donesenim na temelju ovoga Zakona i drugim propisima, a
utvrđeni nedostadci nisu otklonjeni u zadanom roku,

3. ako nadležno tijelo državne uprave naknadno utvrdi da je rješenje iz
članka 12. ovoga Zakona utemeljeno na neistinitim podacima ili krivotvorenim
dokazima,

4. radi utvrđene neaktivnosti putničke agencije koja je neprekidno trajala
duže od jedne godine,

5. radi izricanja mjere zabrane pružanja usluga putničke agencije sukladno
ovom Zakonu i propisima donesenim na temelju ovoga Zakona.

(2) Ako putnička agencija u roku od godine dana od dana pravomoćnosti
rješenja iz članka 12. ovoga Zakona ne započne pružati usluge, gubi pravo
pružanja usluga prema tom rješenju.

(3) O prestanku pružanja usluga iz stavka 1. ovoga članka, nadležni ured
donosi rješenje.

III. TURISTIČKI VODIČ, PRIJATELJ, ANIMATOR I ZASTUPNIK

1. TURISTIČKI VODIČ

Članak 29.

(1) Turistički vodič je građanin koji ima odobrenje iz članka 30. ovoga
Zakona i koji pruža turistima usluge pokazivanja i stručnog objašnjavanja;
prirodnih ljepota i rijetkosti, kulturno-povijesnih spomenika, umjetničkih
djela, etnografskih i drugih znamenitosti, povijesnih događaja, ličnosti,
legendi o tim događajima i ličnostima, gospodarskih i političkih tijekova i
zbivanja, te pojedinih mjesta i područja.

(2) Ne smatra se turističkim vodičem stručni djelatnik koji obavlja poslove
vodiča na svom radnom mjestu kod pravne osobe unutar poslovnog prostora u kojem
radi (muzej, galerija, nacionalni park i sl.),
stručni djelatnik putničke agencije koji prati skupinu turista iz mjesta u
mjesto, vodič u planinama i jamama, u lovu i ribolovu, kao i voditelj i
pratitelj ekskurzije i izleta.

Članak 30.

(1) Za pružanje usluga turističkog vodiča turistički vodič mora imati
odobrenje koje na njegov zahtjev izdaje nadležni ured na čijem području
turistički vodič pruža uslugu.

(2) Odobrenje iz stavka 1. ovoga članka izdat će se turističkom vodiču ako
ispunjava sljedeće uvjete:

1. da je državljanin Republike Hrvatske,

2. da ima prebivalište u Republici Hrvatskoj,

3. da ima poslovnu sposobnost,

4. da ima najmanje srednju stručnu spremu i položen stručni ispit za
turističkog vodiča,

5. da poznaje najmanje jedan strani jezik i

6. da mu pravomoćnom presudom ili rješenjem o prekršaju nije izrečena mjera
sigurnosti ili zaštitna mjera zabrane obavljanja poslova turističkog vodiča -
dok ta mjera traje.

(3) Dokaze o ispunjavanju uvjeta iz stavka 2. točke 3. i 6. ovoga članka
pribavlja nadležni ured po službenoj dužnosti.

(4) Nadležni ured o odobrenju rješava rješenjem u roku od 15 dana od dana
uredno podnesenog zahtjeva.

Članak 31.

Nadležni ured dostavit će odobrenje za pružanje usluga turističkog vodiča
nadležnoj ispostavi područnog ureda Porezne uprave, kao i nadležnoj turističkoj
inspekciji.

Članak 32.

(1) Rješenje o odobrenju za pružanje usluga turističkog vodiča upisuje se u
Upisnik turističkih vodiča koji vodi nadležni ured.

(2) Ministar turizma propisat će oblik, sadržaj i način vođenja Upisnika iz
stavka 1. ovoga članka.

Članak 33.

Rješenjem o odobrenju iz članka 30. ovoga Zakona, mora sadržavati:

1. ime i prezime turističkog vodiča, prebivalište i JMBG,

2. područje na kojem će pružati usluge,

3. stručnu spremu i datum kada je položio stručni ispit za turističkog
vodiča,

4. strani jezik na kojem će pružati usluge turističkog vodiča,

5. razdoblje u kojem pruža usluge, ako ih pruža sezonski.

Članak 34.

Stručni ispit za turističkog vodiča polaže se pred ispitnom komisijom koju
imenuje ministar turizma.

Članak 35.

(1) Stručni ispit za turističkog vodiča polaže se prema utvrđenom ispitnom
programu.

(2) Ministar turizma propisat će ispitni program za turističke vodiče,
sastav ispitne komisije, kao i način polaganja ispita.

(3) Ispitni program iz stavka 1. ovoga članka objavljuje se u "Narodnim
novinama".

(4) Županijsko poglavarstvo i Poglavarstvo Grada Zagreba može propisati
dopunski ispitni program za turističke vodiče koji će obavljati poslove na
njenom području.

(5) O položenom stručnom ispitu izdaje se uvjerenje.

Članak 36.

(1) U slučaju značajnijih izmjena propisa i drugih uvjeta koji bi
zahtijevali bitno drukčiji sadržaj ili način pružanja usluga turističkih vodiča
ili u slučaju utvrđene potrebe obnavljanja njihovog znanja, može se obaviti
provjeravanje stručnog znanja turističkih vodiča.

(2) Potrebe za provjeravanjem stručnog znanja turističkog vodiča iz stavka
1. ovoga članka, te način provjeravanja kao i druga pitanja u svezi s
provjeravanjem stručnog znanja turističkih vodiča utvrđuje ministar turizma.

Članak 37.

Turistički vodič smije pružati usluge turističkog vodiča u skladu s izdatim uvjerenjem.

Članak 38.

Turistički vodič obvezan je pružati usluge vodiča savjesno i stručno te u
skladu s odredbama ovoga Zakona, poslovnim običajima u turizmu, statutom i
aktima udruge turističkih vodiča čiji je član.

Članak 39.

Putnička agencija i drugi korisnici usluga turističkog vodiča, ne smiju
pružanje usluga turističkog vodiča povjeriti osobi koja ne ispunjava uvjete
propisane ovim Zakonom.

Članak 40.

(1) Istaknutim znanstvenicima i stručnjacima može se priznati svojstvo
počasnog turističkog vodiča iz područja uže specijalnosti.

(2) Počasni turistički vodič može obavljati poslove vodiča samo povremeno.

(3) Svojstvo počasnog turističkog vodiča utvrđuje ministar turizma.

Članak 41.

(1) Turistički vodič, prilikom pružanja usluga turističkog vodiča, mora
nositi na vidljivom mjestu iskaznicu turističkog vodiča kojom se utvrđuje
njegovo svojstvo.

(2) Ministar turizma propisat će oblik i obrazac iskaznice turističkog
vodiča, način njenog izavanja i uporabe.

Članak 42.

Turistički vodič naplaćuje naknadu za pruženu uslugu i naknadu troškova za
rad prema cjeniku kojeg ovjerava nadležni ured.

Članak 43.

(1) Odobrenje za pružanje usluga turističkog vodiča prestaje važiti u
sljedećim slučajevima:

1. odjavom turističkog vodiča, danom navedenim u odjavi danom podnošenja
odjave nadležnom uredu,

2. ako nadležno tijelo uprave naknadno utvrdi da je izdano odobrenje
utemeljeno na neistinitim podacima ili krivotvorenim dokumentima,

3. ako turistički vodič pruža usluge protivno odredbi članka 38. ovoga
Zakona.

(2) O prestanku odobrenja iz stavka 1. ovoga članka nadležni ured donosi
rješenje i dostavlja ga nadležnoj ispostavi područnog ureda Porezne uprave i
nadležnoj turističkoj inspekciji.

2. TURISTIČKI PRATITELJ

Članak 44.

(1) Turistički pratitelj je građanin koji, osim uvjeta iz članka 30. stavka
2. točke 1., 2. i 3. ovoga Zakona, ima najmanje srednju stručnu spremu i
položen ispit za turističkog prijatelja, a koji obavlja operativno-tehničke
poslove u vođenju i praćenju turista, te daje turistima osnovna priopćenja o
svrsi putovanja.

(2) Osobe koje imaju položen stručni ispit za turističkog vodiča oslobođene
su obveze polaganja ispita za turističkog pratitelja.

Članak 45.

(1) Ispit za turističkog pratitelja polaže se pred ispitnom komisijom koju
imenuje putnička agencija, a prema ispitnom programu kojeg utvrđuje ministar
turizma.

(2) Ispitni program iz stavka 1. ovoga članka objavljuje se u "Narodnim
novinama".

(3) O položenom ispitu putnička agencija turističkom pratitelju izdaje
uvjerenje.

Članak 46.

(1) Putnička agencija ne smije obavljanje poslova turističkog pratitelja
povjeriti osobi koja ne ispunjava uvjete propisane ovim Zakonom.

(2) Turistički pratitelj, prilikom pružanja usluga turističkog pratitelja,
mora imati uvjerenje o položenom ispitu kojim se utvrđuje njegovo svojstvo.

3. TURISTIČKI ANIMATOR

Članak 47.

(1) Turistički animator je građanin koji ispunjava uvjete iz stavka 2. ovoga
članka i koji planira i ostvaruje programe provođenja slobodnog vremena
turista, a koji se odnose na športsko-rekreativne, zabavne i kulturno-duštvene sadržaje

(2) Turistički animator mora ispunjavati sljedeće uvjete:

1. da ima poslovnu sposobnost,

2. da ima najmanje srednju stručnu spremu i položen stručni ispit za
turističkog animatora,

3. da poznaje najmanje dva strana jezika.

Članak 48.

(1) Stručni ispit za turističkog animatora polaže se pred ispitnom komisijom
koju imenuje ministar turizma.

(2) O položenom stručnom ispitu, turističkom animatoru izdaje se uvjerenje.

(3) Turistički animator, prilikom pružanja usluga turističkog animatora,
mora imati uvjerenje o položenom ispitu kojim se utvrđuje njegovo svojstvo.

Članak 49.

(1) Ministar turizma propisat će ispitni program za turističke animatore,
sastav ispitne komisije, kao i način polaganja stručnog ispita.

(2) Ispitni program iz stavka 1. ovoga članka objavljuje se u "Narodnim
novinama".

4. TURISTIČKI ZASTUPNIK

Članak 50.

(1) Turistički zastupnik je građanin koji zastupa domaćeg, odnosno stranog
organizatora putovanja ili posrednika, u odredištima putovanja.

(2) Organizator putovanja, odnosno posrednik obvezan je pismeno izvijestiti
davatelja usluga o turističkom zastupniku, njegovim ovlaštenjima i svim
nastalim promjenama.

(3) Prije otpočinjanja obavljanja poslova iz stavka 1. ovoga članka,
turistički zastupnik obvezan je dostaviti ugovor o zastupanju Ministarstva
turizma radi upisa u Upisnik ugovora o zastupanju.

(4) Upisnik ugovora o zastupanju vodi Ministarstvo turizma.

(5) Ministar turizma propisat će oblik, sadržaj i način vođenja Upisnika iz
stavka 3. ovoga članka.

Članak 51.

Ovlaštenja i poslovi turističkog zastupnika, poglavito, su:

1. štititi interese i prava putnika i organizatora putovanja, odnosno
posrednika kod davatelja usluga,

2. pružati obavještenja i upute putnicima kod izvršenja programa putovanja i
dodatnih usluga,

3. naručivati dodatne usluge u ime organizatora putovanja, odnosno
posrednika prema dobivenim ovlaštenjima,

4. posredovati u pribavljanju dodatnih usluga za putnike (izleti, kulturne i
športske priredbe i sl.),

5. obavljati i druge poslove potrebne za zaštitu interesa putnika i
organizatora putovanja, odnosno posrednika.

IV. TURISTIČKE USLUGE U NAUTIČKOM, SELJAČKOM I DRUGIM OBLICIMA TURIZMA

1. TURISTIČKE USLUGE U NAUTIČKOM
TURIZMU

Članak 52.

Nautički turizam je plovidba i boravak turista - nautičara na plovnim
objektima (jahta, brodica i sl.), kao i boravak u
lukama nautičkog turizma radi odmora i rekreacije.

Članak 53.

(1) Turističke usluge u nautičkom turizmu su:

1. iznajmljivanje prostora uz uređenu i djelomično ili potpuno zaštićenu
obalu (u daljnjem tekstu: vez) za smještaj plovnih objekata i turista nautičara
koji borave na njima,

2. iznajmljivanje plovnih objekata za odmor i rekreaciju (charter, crusing i sl.),

3. usluge skipera,

4. prihvat, čuvanje i održavanje plovnih objekata na vezu u moru i suhom
vezu,

5. usluge snabdijevanja nautičara (vodom, gorivom, namirnicama, rezervnim
dijelovima, opremom i sl.),

6. uređenje i pripremanje plovnih objekata,

7. davanje različitih informacija nautičarima (vremenska prognoza, nautički
vodiči i sl.),

8. škole jedrenja, obuke za skipere i voditelje brodica,

9. druge usluge za potrebe nautičkog turizma.

(2) Ministar turizma može za pojedine usluge iz stavka 1. ovoga članka
propisati minimalne uvjete i način njihovog pružanja.

Članak 54.

(1) Pojedine turističke usluge u nautičkom turizmu može pružati i građanin
ako ispunjava propisane uvjete.

(2) Ministar turizma propisat će koje turističke usluge u nautičkom turizmu
može pružati građanin, te uvjete i način na koji se mogu pružati.

Članak 55.

(1) Turističke usluge u nautičkom turizmu pružaju se, poglavito, u lukama
nautičkog turizma i na plovnim objektima nautičkog turizma.

(2) Luka nautičkog turizma moraju ispunjavati propisane uvjete za pojedinu
vrstu i kategoriju.

(3) Luke i plovni objekti nautičkog turizma razvrstavaju se u vrste, a
pojedine vrste se kategoriziraju.

(4) Ministar turizma propisat će vrste i kategorije luka i plovnih objekata
nautičkog turizma, minimalne uvjete koje moraju ispunjavati, kao i način
kategorizacije luka nautičkog turizma.

Članak 56.

(1) Pravna ili fizička osoba iz članka 3. stavka 1. ovoga Zakona ne može
započeti s pružanjem turističkih usluga u nautičkom turizmu, prije nego što od
Ministarstva turizma, odnosno nadležnog ureda prema mjestu sjedišta luke
nautičkog turizma, pribavi rješenje da je udovoljeno uvjetima iz propisa donijetog na temelju članka 55. stavka 4. ovoga Zakona.

(2) Ministarstvo turizma, na zahtjev pravne ili fizičke osobe utvrđuje
rješenjem ispunjavanje uvjeta za kategoriju pojedine vrste odluke nautičkog
turizma.

(3) Nadležni ured prema mjestu sjedišta luke nautičkog turizma, na zahtjev
pravne ili fizičke osobe, utvrđuje rješenjem ispunjavanje minimalnih uvjeta za
luke nautičkog turizma koje se ne kategoriziraju.

(4) Troškove postupku iz stavka 2. i 3. ovoga članka snosi podnositelj
zahtjeva.

(5) Protiv rješenja iz stavka 2. ovoga članka nije dopuštena žalba, već se
protiv tog rješenja može pokrenuti upravni spor.

Članak 57.

(1) Građanin je dužan za pružanje turističkih usluga u nautičkom turizmu
pribaviti odobrenje. Odobrenje izdaje nadležni ured prema mjestu pružanja
usluga.

(2) Odobrenje iz stavka 1. ovoga članka izdat će se građaninu koji ispunjava
sljedeće uvjete:

1. da je državljanin Republike Hrvatske,

2. da je poslovno sposoban,

3. da je vlasnik ili nositelj prava korištenja sredstava za pružanje usluga.

(3) Dokaze o ispunjavanju uvjeta iz stavka 2. točke 2. ovoga članka nadležni
ured pribavlja po službenoj dužnosti.

(4) Nadležni ured iz stavka 1. ovoga članka o odobrenju odlučuje rješenjem u
roku od 15 dana od dana uredno podnesenog zahtjeva.

Članak 58.

(1) Rješenje o odobrenju iz članka 57. ovoga Zakona obvezno sadrži:

1. ime i prezime građanina, boravište i prebivalište i JMBG,

2. vrstu usluge koju će građanin pružiti i kapacitet,

3. mjesto gdje se usluga pruža,

4. naznaku da li se usluga pruža tijekom cijele godine ili samo sezonski.

(2) Nadležni ured iz članka 57. stavka 1. ovoga Zakona dostavit će rješenje
iz stavka 1. ovoga članka turističkoj inspekciji tog ureda i ispostavi
područnog ureda Porezne uprave u mjestu prebivališta građanina.

Članak 59.

(1) Rješenje o odobrenju iz članka 57. ovoga Zakona upisuje se u Upisnik
odobrenja za pružanje usluga građana koji vodi nadležni ured iz članka 57.
stavka 1. ovoga Zakona.

(2) Ministar turizma propisat će oblik, sadržaj i način vođenja Upisnika iz
stavka 1. ovoga članka.

Članak 60.

(1) Odobrenje iz članka 57. ovoga Zakona prestaje važiti:

1. odjavom građanina, danom navedenim u odjavi ili danom podnošenja odjave
nadležnom uredu iz članka 57. stavka 1. ovoga Zakona, ako je građanin u odjavi
utvrdio datum unatrag.

2. ako građanin ne započne pružati usluge u roku od godine dana od dana
pravomoćnosti rješenja o odobrenju.

3. ako je inspekcijskim nadzorom utvrđeno da nisu ispunjeni uvjeti propisani
ovim Zakonom i propisima donesenim na temelju ovoga Zakona, a utvrđeni
nedostaci nisu otklonjeni u zakonskom roku,

4. ako nadležno tijelo državne uprave naknadno utvrdi da je rješenje o
odobrenju utemeljeno na neistinitim podacima ili krivotvorenim dokazima.

(2) O prestanku važenja odobrenja iz stavka 1. ovoga članka, nadležni ured
iz članka 57. stavka 1. ovoga Zakona donosi rješenje i dostavlja ga nadležnoj
ispostavi Područnog ureda porezne uprave u mjestu prebivališta građanina i
nadležnoj turističkoj inspekciji.

2. TURISTIČKE USLUGE U SELJAČKOM TURIZMU

Članak 61.

Seljački turizam, u smislu ovoga Zakona je boravak turista u domaćinstvu,
koje je organizirano kao turističko seljačko gospodarstvo (seljačko domaćinstvo)
radi odmora i rekreacije:

Članak 62.

(1) Turističke usluge u seljačkom turizmu su: iznajmljivanje konja za
jahanje, foto safari, branje plodina, berbe voća i
povrća, ubiranje ljetine i druge usluge u seljačkim domaćinstvima.

(2) Turističke usluge iz stavka 1. ovoga članka može pružati član seljačkog
domaćinstva koji ima rješenje o odobrenju za pružanje ugostiteljskih usluga u
seljačkom domaćinstvu sukladno Zakonu o ugostiteljskoj djelatnosti.

(3) Ministar turizma može za usluge iz stavka 1. ovoga članka propisati
minimalne uvjete za njihovo pružanje.

3. TURISTIČKE USLUGE U OSTALIM OBLICIMA TURIZMA

Članak 63.

(1) Turističke usluge mogu se pružati i u zdravstvenom, kongresnom,
športskom, lovnom i drugim oblicima turizma.

1. Ministar turizma može za pojedine
   turističke usluge iz stavka 1. ovoga članka propisati minimalne uvjete i
   način za njihovo pružanje.

V. OSTALE TURISTIČKE USLUGE

Članak 64.

(1) Ostale turističke usluge u smislu ovoga Zakona su: iznajmljivanje
sandolina, jedrilica, dasaka za jedrenje, bicikla na vodi, pribora i opreme za
kupanje i skijanje na vodi, suncobrana i ležaljki i dr.

(2) Za pružanje usluga iz stavka 1. ovoga članka, pružatelj usluge obvezan
je osigurati korisnike usluga od ozljeda i smrti.

(3) Predstavničko tijelo jedinice lokalne samouprave može propisati tehničke
uvjete, kao i mjesta za pružanje usluga iz stavka 1. ovoga članka.

Članak 65.

(1) Usluge iz članka 64. ovoga Zakona mogu pružati i građani pod uvjetom da
ukupna vrijednost sredstava kojima pružaju usluge ne može biti viša od 100.000
kuna.

(2) Za pružanje ostalih turističkih usluga građanina na odgovarajući način
primjenjuju se odredbe članka 57. do 60. ovoga Zakona.

VI. NADZOR

Članak 66.

(1) Upravni nadzor nad primjenom ovoga Zakona i propisa donesenih na temelju
ovoga Zakona obavlja Ministarstvo turizma.

(2) Inspekcijske poslove u provedbi ovoga Zakona i propisa donesenih na
temelju ovoga Zakona o prvom stupnju obavljaju županijski uredi i ured Grada
Zagreba nadležni za poslove turističke inspekcije, a u drugom stupnju
Ministarstvo turizma.

(3) Inspekcijski nadzor nad provedbom ovoga Zakona i propisa donesenih na
temelju ovoga Zakona, te pojedinačnih akata, uvjeta i načina rada nadziranih
pravnih i fizičkih osoba provode turistički inspektori i drugi inspektori,
svaki u okviru svoje nadležnosti, sukladno posebnim propisima.

Članak 67.

(1) Ako poslovni prostor, uređaji ili oprema u kojem ili kojima se pružaju
turističke usluge ne udovoljavaju uvjetima propisanim ovim Zakonom i drugim
propisima, turistički inspektor naredit će otklanjanje utvrđenih nedostataka,
ako je nedostatke moguće otkloniti.

(2) Ako nedostaci i nepravilnosti iz stavka 1. ovoga Zakona ne budu
otklonjeni u određenom roku, turistički inspektor zabranit će pružanje
turističkih usluga, dok se ti nedostaci i nepravilnosti ne otklone.

(3) Ako putnička agencija pruža usluge one vrste putničke agencije za koje
ne ispunjavaju propisane uvjete, turistički inspektor zabranit će pružanje
usluga za koje putnička agencija ne ispunjava uvjete.

Članak 68.

(1) Ako putnička agencija koja pruža usluge turističkog paket aranžmana,
izletničkog programa ili transfera putnika ne koristi prijevozna sredstva u
kojima su putnici i prtljaga osigurani ili ugostite-
ljske objekte u kojima su korisnici usluga osigurani,
turistički inspektor izreći će zabranu pružanja tih usluga putničkoj agenciji.

(2) Ako sredstva, kojima se pružaju turističke usluge ne udovoljavaju
uvjetima propisanim ovim Zakonom i drugim propisima, turistički inspektor
izreći će zabranu korištenja navedenih sredstava.

VII. KAZNENE ODREDBE

Članak 69.

(1) Novčanom kaznom od 5.000,00 do 35.000,00 kuna kaznit će se za prekršaj
pravna ili fizička osoba, ako:

1. organizira turistički paket aranžman za osobe koje nisu njeni članovi ili
ako ga ne organizira samo povremeno i bez svrhe stjecanja dobiti ili ako ga
oglašava izvan svojih sredstava obavijesti i priopćenja koja dobivaju članovi
udruge ili ako za njegovu organizaciju ne koristi prijevozna sredstva u kojima
su putnici i prtljaga osigurani ili ako turistički paket aranžman ne prijavi
nadležnom uredu prema sjedištu udruge najkasnije tri dana prije početka
putovanja (članak 6. i 7.).

2. naznaku "putnička agencija" ne koristi sukladno članku 9. ovoga
Zakona,

3. pruža usluge iz članka 10. ovoga Zakona, a nije putnička agencija,

4. ne ispunjava propisane uvjete za pojedinu vrstu putničke agencije ili ne
pruža usluge na propisani način, ili ako pruža usluge one vrste putničke agencije
za koju ne ispunjava propisane uvjete (članak 11. stavak 2. i 3),

5. započne s pružanjem usluga putničke agencije prije nego što je pribavila
rješenje nadležnog ureda da je udovoljeno uvjetima propisanim ovim Zakonom i
propisima donesenim na tremelju ovoga Zakona (članak
12. stavka 1.),

6. svaku promjenu podataka iz članka 14. stavka 1. ovoga Zakona ne prijavi
nadležnom uredu u roku od osam dana od dana nastale promjene(članak 14. stavak
3.),

7. pruža usluge turističkog paket aranžmana, izletničkog programa ili
transfera putnika, a ne koristi prijevozna sredstva u kojima su putnici i
prtljaga osigurani, kao i ugostiteljske objekte u kojima su korisnici usluga
osigurani (članak 17.),

8. prijevoz putnika ne obavlja vlastitim prijevoznim sredstvima ili
prijevoznim sredstvima u vlasništvu drugih pravnih i fizičkih osoba koje su u
Republici Hrvatskoj registrirane za obavljanje djelatnosti prijevoza putnika,
ili ako se u prijevozu putnika koristi prijevoznim sredstvima u vlasništvu
inozemnih pravnih i fizičkih osoba, bez prethodno pribavljenog odobrenja
Ministarstva pomorstva, prometa i veza i Ministarstva turizma (članak 18.),

9. neposredno pruža usluge putniku, a nema poslovnicu, ili poslovnica ne
udovoljava propisanim uvjetima (članak 21.),

10. ne osigura korištenje uplaćenog turističkog paket aranžmana ili naknadu
štete zbog nastalih troškova ili ne osigura jamčevinu za svaki turistički paket
aranžman kod banke ili osiguravajućeg društva (članak 26. stavak 1. i 2.),

11. u slučajevima iz članka 26.stavka 4. alineje 2. i 3. ovoga članka ne
vodi brigu o tome da pomogne putniku (članak 26. stavak 5.),

12. putniku prilikom uplate iznosa za turistički paket aranžman ne izda
potvrdu o osiguranju jamčevine, koja mu omogućava neposredno ostvarenje prava
za naknadu štete zbog nastalih troškova iz članka 26. stavka 2. ovoga Zakona
prema banci ili osiguravajućem društvu (članak 27.).

(2) Za prekršaje iz stavka 1. točke 1. do 11. ovoga članka kaznit će se i
odgovorna osoba u pravnoj osobi novčanom kaznom od 3.000,00 do 15.000,00 kuna.

(3) Za prekršaje iz stavka 1. točke 12. ovoga članka kaznit će se i voditelj
poslovnice novčanom kaznom od 3.000,00 do 15.000,00 kuna.

(4) Za prekršaj iz stavka 1. točke 8. ovoga članka, uz novčanu kaznu može se
izreći i zaštitna mjera oduzimanja prijevoznih sredstava kojima je prekršaj
izvršen.

(5) Za prekršaj iz stavka 1. točke 1. do 11. ovoga članka, turistički
inspektor može kazniti odgovornu osobu u pravnoj osobi na mjestu izvršenja
prekršaja novčanom kaznom u iznosu od 2.000,00 kuna.

(6) Za prekršaje iz stavka 1. točke 12. ovoga članka, turistički inspektor
može kazniti voditelja poslovnice na mjestu izvršenja prekršaja novčanom kaznom
u iznosu od 2.000,00 kuna.

Članak 70.

(1) Novčanom kaznom od 3.500,00 do 30.000,00 kuna kaznit će se za prekršaj
pravna ili fizička osoba, ako:

1. u obavljanju turističke djelatnosti ne posluje u skladu s običajima u
turizmu (članak 4. stavak 2.),

2. ne objavi uvjete, sadržaj i cijenu svake pojedine usluge i ne pridržava
se tih uvjeta, sadržaja i cijena (članak 4. stavak 1. točka 1.),

3. za svaku izvršenu uslugu, korisniku ne izda račun, kartu ili potvrdu s
brojem kojom se potvrđuje primitak uplate ili ne čuva kopije tih dokumenata
najmanje jednu godinu od dana njihovog izdavanja (članak 4. stavak 1. točka
2.),

4. u prostorijama gdje se prodaju usluge ne vodi knjigu žalbe ili je ne vodi
u propisanom obliku, sadržaju i na propisani način ili u roku od 15 dana ne
odgovori na svaki prigovor (članak 4. stavak 1. točka 3. i stavak 3.),

5. na ulazu u poslovni prostor ne izloži natpisnu ploču na kojoj je
istaknuta tvrtka putničke agencije (članak 16. točka 1.),

6. na ulazu u poslovni prostor u kojem neposredno prodaje svoje usluge ne
istakne radno vrijeme (članak 16. točka 2.),

7. na zahtjev korisnika usluga ne izjasni se o svojstvu u kojem nastupa i
koji joj je obim ovlaštenja, ako zastupa druge putničke agencije (članak 16.
točka 3.),

8. u svim reklamnim i promidžbenim materijalima, kao i svim poslovnim
dokumentima vidljivo ne naznači tvrtku i sjedište te identifikacijski kod
putničke agencije (članak 16. točka 4.),

9. ne čuva, kao poslovnu tajnu, sve što je saznala o putniku sukladno
odredbi članka 16. točka 5. ovoga Zakona,

10. putniku ne pruži usluge utvrđene u ugovoru ili ih ne pruži na kvalitetan
način (članak 16. točka 6.),

11. putniku ne ponudi i posebno osiguranje od ozljeda, bolesti, smrti i
gubitka prtljage tijekom putovanja i boravka (članak 16. točka 7.),

12. prodaje turističke paket aranžmane i izletničke programe, a u poslovnici
nema najmanje jednog zaposlenog voditelja poslovnice koji ispunjava uvjete
propisane ovim Zakonom (članak 22. stzavak 1.).

(2) Za prekršaje iz stavka 1. točke 1. do 11. ovoga članka kaznit će se i
voditelj poslovnice novčanom kaznom od 2.500,00 do 15.000,00 kuna.

(3) Za prekršaje iz stavka 1. točke 12. ovoga članka kaznit će se i
odgovorna osoba u pravnoj osobi novčanom kaznom od 2.500,00 do 15.000,00 kuna.

(4) Za prekršaje iz stavka 1. točke 1. do 11. ovoga članka, turistički
inspektor može kazniti voditelja poslovnice na mjestu izvršenja prekršaja,
novčanom kaznom u iznosu od 1.500,00 kuna.

(5) Za prekršaje iz stavka 1. točke 12. ovoga članka, turistički inspektor
može kazniti odgovornu osobu u pravnoj osobi na mjestu izvršenja prekršaja,
novčanom kaznom u iznosu od 1.500,00 kuna.

Članak 71.

(1) Novčanom kaznom od 2.000,00 do 25.000,00 kuna kaznit će se za prekršaj
pravna ili fizička osoba, ako:

1. organizira grupna putovanja, a da tijekom cijelog putovanja ne osigura
najmanje jednog turističkog pratitelja koji ispunjava propisane uvjete, za
svaku grupu od 15 do 75 putnika, ili ako ne osigura stručnog djelatnika koji je
osposobljen za rad u turističkoj djelatnosti, ukoliko ne raspolaže turističkim pratiteljem
koji ispunjava propisane uvjete ili ako za grupne posjete turističkim mjestima
za koja je u programu predviđeno razgledavanje turističkog mjesta ne angažira
turističkog vodiča koji je ovlašten za pružanje usluga turističkog vodiča u tom
turističkom mjestu (članak 19.),

2. za svaki turistički paket aranžman, odnosno putovanje koje organizira ne
izda program, prospekt ili katalog sa saržajem iz
alineja 1. do 10. članka 20. ovoga Zakona, ili ako prije sklapanja ugovora o
organiziranju putovanja ili korištenja drugih usluga ne stavi na raspolaganje
program, prospekt ili katalog (članak 20.),

3. pružanje usluga turističkog vodiča povjeri osobi koja ne ispunjava uvjete
propisane ovim Zakonom (članak 39.),

4. pismeno ne izvijesti davatelja usluga o turističkom zastupniku, njegovim
ovlaštenjima i svim nastalim promjenama (članak 50. stavak 2.),

5. pruža turističke usluge u luci nautičkog turizma koja ne ispunjava
propisane uvjete (članak 55. stavak 2.),

6. započne s pružanjem turističkih usluga u nautičkom turizmu prije nego što
je pribavila rješenje sukladno članku 56. stavku 2. ovoga Zakona,

7. pojedine turističke usluge iz članka 63. stavka 1. ovoga Zakona ne pruža
u skladu s propisanim uvjetima ili ih ne pruža na propisani način (članak 63.
stavak 2.).

(2) Za prekršaje iz stavka 1. točke l., 2. i 3. ovoga članka, kaznit će se i
voditelj poslovnice novčanom kaznom od 2.000,00 do 10.000,00 kuna.

(3) Za prekršaje iz stavka 1. točke 4., 5., 6. i 7. ovoga članka, kaznit će
se i odgovorna osoba u pravnoj osobi novčanom kaznom od 2.000,00 do 10.000,00
kuna.

(4) Za prekršaje iz stavka 1. točke 1., 2. i 3. ovoga članka, turistički
inspektor može kazniti voditelja poslovnice na mjestu izvršenja prekršaja,
novčanom kaznom u iznosu od 1.000,00 kuna.

(5) Za prekršaje iz stavka 1. točke 4., 5., 6. i 7. ovoga članka, turistički
inspektor može kazniti odgovornu osobu u pravnoj osobi na mjestu izvršenja
prekršaja, novčanom kaznom u iznosu od 1.000,00 kuna.

Članak 72.

(1) Novčanom kaznom od 2.000,00 do 20.000,00 kuna kaznit će se za prekršaj
fizička osoba, ako:

1. pruža usluge turističkog vodiča, a nema odobrenje iz članka 30. stavka 1.
ovoga Zakona, ili ako ne pruža te usluge u skladu s izdatim
uvjerenjem, ili ako prilikom pružanja tih usluga nema na vidljivom mjestu
iskaznicu turističkog vodiča (članak 37. i članak 41. stvak
1.),

2. pruža usluge turističkog vodiča suprotno odredbi članka 38. ovoga Zakona,

3. naplaćuje naknadu za pruženu uslugu i naknadu troškova za rad prema
cjeniku kojeg nije ovjerio nadležni ured (članak 42.),

4. pruža usluge turističkog pratitelja, a ne ispunjava uvjete iz članka 44.
stavka 1. ovoga Zakona, ili prilikom pružanja usluga turističkog pratitelja,
nema kod sebe, uvjerenje o položenom ispitu za turističkog pratitelja (članak
46. stavak 2.),

5. pruža usluge turističkog animatora, a ne ispunjava propisane uvjete
(članak 47., stavak 2.),

6. prilikom pružanja usluga turističkog animatora nema kod sebe uvjerenje o
položenom ispitu za turističkog animatora (članak 48. stavak 3.),

7. prije nego što otpočne obavljati poslove turističkog zastupnika ne
dostavi ugovor o zastupanju Ministarstvu turizma radi upisa u Upisnik ugovora o
zastupanju (članak 50. stavak 3.),

8. pojedine usluge u nautičkom turizmu ne pruža u skladu s propisanim
uvjetima ili ih ne pruža na propisani način (članak 54. stavak 2.),

9. pruža turističke usluge u nautičkom turizmu bez odobrenja nadležnog ureda
prema mjestu pružanja usluge (članak 57. stavak 1.),

10. turističke usluge u seljačkom turizmu pruža bez rješenja o odobrenju za
pružanje ugostiteljskih usluga u seljačkom domaćinstvu (članak 62. stavak 2.),

11. pružatelj ostalih turističkih usluga iz članka 64. stavak 1., ovoga
Zakona ne osigura korisnike usluga od ozljeda i smrti ili ih ne pruža u skladu
s propisanim uvjetima i na propisanom mjestu (članak 64. stavak 2. i 3.),

12. usluge iz članka 64. stavka 1. ovoga Zakona pruža protivno odredbi
članka 65. ovoga Zakona.

(2) Za prekršaje iz stavka 1. točke 1. ovoga članka, turistički inspektor
može kazniti fizičku osobu na mjesto izvršenja prekršaja novčanom kaznom u
iznosu od 750,00 kuna.

Članak 73.

Za prekršaje utvrđene člankom 69. i 70. ovoga Zakona počinjene drugi put u
roku od dvije godine od pravomoćnosti rješenja o prekršaju, uz novčanu kaznu,
izreći će se pravnoj ili fizičkoj osobi i zaštitna mjera zabrane obavljanja
turističke djelatnosti u trajanju od šest mjeseci do dvije godine.

Članak 74.

Za prekršaje utvrđene člankom 72. stavkom 1. točkom 2. i 3. ovoga Zakona
počinjene drugi put u roku od dvije godine od pravomoćnosti rješenja o
prekršaju, uz novčanu kaznu, izreći će se turističkom vodiču i zaštitna mjera
zabrane pružanja usluge turističkog vodiča u trajanju od šest mjeseci do dvije
godine.

VIII. PRIJELAZNE I ZAVRŠNE

ODREDBE

Članak 75.

(1) Postojeće pravne i fizičke osobe koje pružaju usluge putničke agencije
na dan stupanja na snagu ovoga Zakona, nastavljaju s radom, ali su obvezne, u
roku od jedne godine od dana primjene ovoga Zakona, uskladiti svoje poslovanje
s odredbama članka 8. i 22. ovoga Zakona.

(2) Ako pravne i fizičke osobe iz stavka 1. ovoga članka ne usklade svoje
poslovanje s odredbama članka 8. i 22. ovoga Zakona u navedenom roku, nadležni
ured donijet će rješenje o zabrani pružanja usluga putničkoj agenciji.

Članak 76.

Osobe koje ne ispunjavaju uvjet propisan člankom 23. stavkom 1. točkom 6.
ovoga Zakona mogu obavljati poslove voditelja poslovnice uz uvjet da u roku od
dvije godine od dana stupanja na snagu ovoga Zakona polože stručni ispit za
voditelja poslovnice.

Članak 77.

Turistički vodiči obvezni su postojeće iskaznice zamijeniti novima, u roku
od jedne godine od dana stupanja na snagu propisa iz članka 41. stavka 2. ovoga
Zakona.

Članak 78.

Propise na osnovi ovlaštenja iz ovoga Zakona donijet će ministar turizma u
roku od šest mjeseci od dana stupanja na snagu ovoga Zakona.

Članak 79.

Do stupanja na snagu propisa iz članka 78. ovoga Zakona, primjenjuju se
propisi koji su doneseni za izvršenje Zakona o ugostiteljskoj i turističkoj
djelatnosti ("Narodne novine", broj: 28/88, 38/88, 47/89., 16/90,
19/90., 25/93. i 44/93.), a odnose se na turističku djelatnost.

Članak 80.

Danom primjene ovoga Zakona prestaje važiti Zakon o ugostiteljskoj i
turističkoj djelatnosti ("Narodne novine", broj: 28/88., 38/88.,
47/89., 16/90., 25/93. i 44/93.).

Članak 81.

Ovaj Zakon stupa na snagu osmoga dana od dana objave u "Narodnim
novinama", a primjenjivat će se od 31. prosinca 1996. godine.

Klasa: 334-08/95-01/01

Zagreb, 18. siječnja 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

Ostalo, NN 8/1996-119